Botkáék voltak a leggyorsabbak - pecsma.hu
Botkáék voltak a leggyorsabbak
Rengeteg néző előtt, fantasztikus hangulatban zajlott a Canon 45. Mecsek Rallye péntek esti prológja. A helyszín a Pécs Plaza parkolójában kijelölt, szokásos 1,2 kilométeres szakasz volt, ám a mezőny egy részét magyar pályán még sosem láthatta a közönség. Az IRC-s pilóták is kitettek magukért, komolyan vették a tét nélküli megmérettetést, akár csak az ORB mezőnye.
Az autók még délután fél négykor haladtak át a Széchenyi téren felállított rajtkapu alatt – ahol a Pannon Filharmonikusok előadásában erre az eseményre szerzett zenei performansz (kürthangverseny) hangzott el. A párosok innen egyenesen a Plazához hajtottak, ahol a hivatalos rajtceremóniát követően kétpercenkénti indulással teljesítették a bemelegítőnek szánt rövid, ám annál látványosabb szakaszt.
A versenyt közben hivatalosan is megnyitotta Nagy Csaba, országgyűlési képviselő, Pécs alpolgármestere, Bánki Erik a Parlament Turisztikai és Sportbizottságának elnöke és Gyulay Zsolt, az MNASZ elnöke. A végül sötétben tűzijátékkal záruló Prológot a jeles nemzetközi mezőnyben is egy hazai páros, Botka Dávid és Szenner Zsolt (képünkön), a Dunlop Rallye Team versenyzői teljesítette leggyorsabban, megelőzve a portugál Bruno Magalhaest és az IRC bajnokság második helyén álló Jan Kopeckyt.
Az igazi megmérettetés a Mecsek-ralin szombat reggel kezdődik: 09:08-kor rajtol a mezőny a hetvehelyi gyorsasági szakaszon, hogy az ezt követő két nap 14 gyorsaságijának összesen 250 kilométere során eldöntsék az első magyar IRC-futam bajnoki címét.
– Az az igazság, hogy nem igazán tudtam, mit csináljak. Ritkán van olyan szakasz a raliban, amelynek az eredménye nem számít, így nem tudtam eldönteni, hogy menjek gyorsan és próbáljak nyerni, vagy inkább autózzak a közönségnek?! A vívódás jegyében telt a szakasz, de az nagyon tetszett, hogy ilyen sok néző volt a pálya szélén. Élveztem, na! – mondta a prológon másodikként végző Bruno Magalhaes este a szervizparkban.
1., Botka Dávid, Szenner Zsolt (Mitsubishi Lancer Evo IX) 1:06.0 perc
2., Magalhäes Bruno, Grave Paulo (Peugeot 207 S2000) 1:06.2
3., Kopecký Jan, Starý Petr (Skoda Fabia S2000) 1:06.2
4., Bouffier Bryan, Panseri Xavier (Peugeot 207 S2000) 1:07.0
5., Kakuszi Zsolt, Kakuszi Csaba (Ford Fiesta S2000) 1:07.8
6., Loix Freddy, Miclotte Fréderic (Skoda Fabia S2000) 1:07.8
7., Bútor Róbert, Bacigal Igor (Peugeot 207 S2000) 1:07.9
8., Neuville Thierry, Gilsoul Nicolas (Peugeot 207 S2000) 1:07.9
9., Andersson Pergunnar (PG), Axelsson Emil (Proton Satria Neo S2000) 1:08.0
10., Wilks Guy, Pugh Philip (Peugeot 207 S2000) 1:08.0.
Bővebb információk, időtervek, eredmények: www.mecsekrallye.hu
← Kürtszóval indult a rali
Agresszív játékkal nyert az Újpest →